Սա հաջողության պատմություն է: «Խելացի» դրամապանակ ստեղծելու ճանապարհին մենք փորձում էինք ցույց տալ, որ հնարավոր է, առանց Հայաստանից դուրս գալու, դառնալ համար 1-ը ողջ աշխարհում, և դա ստացվեց: Volterman-ը մուտք էր գործելու «խելացի» դրամապանակների արդեն կայացած շուկա. այս փաստը գիտակցելով՝ արդեն պարզ էր՝ այն պետք է գերազանցեր նախորդներին և տարբերվեր իր հնարավորություններով: Volterman-ը «խելացի» դրամապանակ է, որն ամփոփում է կաշեգործի, դերձակի, դիզայների, ծրագրավորողի, ինժեների և շատ այլ մասնագետների աշխատանքները: Ինտերնետի առկայությունը, տեսախցիկը, կորցնելու դեպքում այն գտնելու հնարավորությունն ու դիզայնն առավելություն տվեցին մեր նախագծին, հետո եկավ go to market-ի ռազմավարության մշակման և արտադրանքը ներկայացնելու ժամանակը: